See on juba üsna mitu aastat nii olnud, et kippimine langeb kokku minu sünnipäevaga. Nii ka seekord. Ja nii juhtuski see, et laupäeval kell 10 hommikul käisin sünnipäeva puhul emaga kohvikus ja seejärel  läksin Tammsaare parki kuduma. Sedakorda toimus see üritus isegi täitsa õigel päeval. Olgugi, et õhtune koosviibimine tahtis ettevalmistamist, võtsin ma vardad ja väisasin ka Tallinna kuduüritust. Traditsioone ei saa ju rikkuda. Ma isegi ei mäleta enam, mitmes aasta see mul siis oligi. Ent see polegi tähtis. Tähtsamad on inimesed ja kudumine. Ja nali naljaks - ka minu nö "lotovõit". Kohapeal oli ka väike viktoriin ning olles vastanud kõikidele küsimustele õigesti sain ma auhinnalise teise koha eest kaks tokki  lõnga - Drops Vivaldi, ilus must mohäär. See oli küll nagu välk selgest taevast. Igatahes oli tore käik. Marta Liisal oli see juba teine selline kooskudumine. Ma ikka loodan, et ta hakkab vardaid ka mingiks muuks otstarbeks ihaldama kui senine nende emme näputööst eemaldamine. Aga mine sa neid mesilinnukesi tea. Vara veel järeldusi teha. Aga mõned pildid rohkem sellest kuduüritusest leiate  siit ja siit.